Poštovani narodni poslanici, otvaram sednicu Narodne skupštine Republike Srbije za vreme vanrednog stanja, koja se održava u skladu sa članom 79. stav 4. Ustava Republike Srbije i članom 4. stav 4. Zakona o merama za slučaj vanrednog stanja. Pozivam vas da minutom ćutanja odamo počast i poštu tragično preminulom dr Zoranu Đinđiću, predsedniku Vlade Republike Srbije. Neka mu je večna slava i hvala. Predlog Vlade Republike Srbije za proglašenje vanrednog stanja, Odluka o proglašenju vanrednog stanja i Naredba o posebnim merama za vreme vanrednog stanja dostavljeni su Narodnoj skupštini, u skladu sa članovima 3. i 4. Zakona o merama za slučaj vanrednog stanja. Na osnovu člana 83. tačka 8. Ustava Republike Srbije i člana 1. i 5. Zakona o merama za slučaj vanrednog stanja ("Službeni glasnik Republike Srbije", broj 19/91), na predlog Vlade Republike Srbije vršilac dužnosti predsednika Republike, radi sprečavanja daljih posledica koje mogu ugroziti suverenost, ustavni poredak i bezbednost naše Republike, donosi sledeći akt: NAREDBA O POSEBNIM MERAMA ZA VREME VANREDNOG STANjA 1. Ovom naredbom ograničavaju se određene slobode i prava čoveka i građanina utvrđene Ustavom Republike Srbije i utvrđuju posebne nadležnosti državnih organa za vreme vanrednog stanja. 2. Lice koje ugrožava bezbednost drugih građana ili bezbednost Republike, Ministarstvo unutrašnjih poslova može prinudno dovesti i zadržati u službenim prostorijama do 30 dana. O primeni mere dovođenja i zadržavanja donosi se rešenje na koje se može izjaviti žalba ministru unutrašnjih poslova. Lice iz stava 1. ove tačke nema pravo na branioca u smislu Zakonika o krivičnom postupku. Ministarstvo unutrašnjih poslova će obavestiti porodicu lica iz stava 1. ove tačke o primeni mere dovođenja i zadržavanja, ukoliko je to moguće. 3. Ministar unutrašnjih poslova može privremeno da ograniči ili zabrani kretanje lica na javnim mestima ili određenim područjima, kao i da naredi pojedinim licima da borave u mestu svog prebivališta, odnosno boravišta sa obavezom javljanja. Ministar unutrašnjih poslova može da naredi da se izvrši zatvaranje svih prilaza određenom prostoru ili objektu i onemogući napuštanje tog prostora i objekta bez odobrenja. 4. Direktor Bezbednosno-informativne agencije može prema određenim fizičkim i pravnim licima da preduzme mere kojima se odstupa od načela nepovredivosti tajne pisma i drugih sredstava opštenja i bez odluke nadležnog suda. 5. Ovlašćeno službeno lice sme ući u tuđi stan i druge prostorije, i bez odluka nadležnog suda, ako je to neophodno radi otkrivanja i hvatanja počinilaca krivičnih dela za koje postoje osnovi sumnje da su povezani sa organizovanim kriminalom, pronalaženja tragova tih krivičnih dela i predmeta važnih za krivični postupak. 6. Ukida se pravo na štrajk. 7. Zabranjuje se sazivanje i održavanje zborova i drugih javnih okupljanja građana koji podležu prethodnoj prijavi Ministarstvu unutrašnjih poslova u skladu sa zakonom. 8. Zabranjuje se političko, sindikalno i drugo delovanje koje ima za cilj ometanje i sprečavanje primene mera za vreme vanrednog stanja. 9. Zabranjuje se javno obaveštavanje, rasturanje štampe i drugih obaveštenja o razlozima za proglašavanje vanrednog stanja i primeni mera u vreme vanrednog stanja, osim prenošenja zvaničnih saopštenja nadležnih državnih organa. O sprovođenju mere iz stava 1. ove tačke stara se Ministarstvo kulture i javnog informisanja, u saradnji sa Ministarstvom unutrašnjih poslova. 10. Ova naredba stupa na snagu danom objavljivanja u "Službenom glasniku Republike Srbije". U Beogradu, 12. marta 2003. godine v.d. predsednika Republike Nataša Mićić Ovim zaključujem sednicu Narodne skupštine Republike Srbije za vreme vanrednog stanja. Zahvaljujem narodnim poslanicima.